**อย. จัดประชุมหารือ สสจ.-บุคลากรที่เกี่ยวข้อง ทั่วประเทศ  
อัปเดตแนวทางกำกับดูแลวัตถุอันตราย 2568**

อย. จัดประชุมหารือ แลกเปลี่ยนเรียนรู้ ร่วมกับ สสจ. และบุคลากรที่เกี่ยวข้องด้านการกำกับดูแลวัตถุอันตราย เช่น การอัปเดตกฎหมายใหม่ แนวทางการรับแจ้งข้อเท็จจริง การบังคับใช้กฎหมาย ตลอดจนการกำกับดูแลการโฆษณา เพื่อให้การกำกับดูแลวัตถุอันตรายที่ใช้ในบ้านเรือนหรือทางสาธารณสุข  
เป็นมาตรฐานเดียวกันทั่วประเทศ ให้ประชาชนมีความปลอดภัยและส่งเสริมอุตสาหกรรมที่ยั่งยืน

วันนี้ (22 เมษายน 2568) นายแพทย์รุ่งฤทัย มวลประสิทธิ์พร รองเลขาธิการคณะกรรมการอาหารและยาเป็นประธานเปิดการประชุมหารือแลกเปลี่ยนเรียนรู้ร่วมกับบุคลากรด้านการกำกับดูแลวัตถุอันตราย   
ทั้งในส่วนกลางและส่วนภูมิภาค ประจำปีงบประมาณ พ.ศ. 2568 ณ ศูนย์บริการผลิตภัณฑ์สุขภาพเบ็ดเสร็จ สำนักงานคณะกรรมการอาหารและยา (อย.) และระบบการประชุมทางไกลออนไลน์

**นายแพทย์รุ่งฤทัย มวลประสิทธิ์พร รองเลขาธิการคณะกรรมการอาหารและยา** เปิดเผยว่า สำนักงานคณะกรรมการอาหารและยา (อย.) มีหน้าที่กำกับดูแลผลิตภัณฑ์สุขภาพเพื่อความปลอดภัย  
ของประชาชน โดยการประชุมครั้งนี้เป็นการเสริมสร้างความรู้ความเข้าใจร่วมกับบุคลากรที่เกี่ยวข้อง  
โดยเฉพาะเจ้าหน้าที่ที่ปฏิบัติงานในสำนักงานสาธารณสุขจังหวัด (สสจ.) ถึงแนวทางการดำเนินงานและนโยบายการกำกับดูแลวัตถุอันตรายในปัจจุบันและอนาคต พร้อมอัปเดตความคืบหน้าการพัฒนากฎหมายใหม่  
ที่เกี่ยวข้องกับวัตถุอันตรายในปี 2568 ชี้แจงแนวทางการรับแจ้งข้อเท็จจริงวัตถุอันตรายชนิดที่ 1   
ที่ปรับปรุงใหม่ และให้ความรู้เกี่ยวกับการบังคับใช้กฎหมายวัตถุอันตรายตาม พ.ร.บ. วัตถุอันตราย พ.ศ. 2535 รวมถึงแนวทางการกำกับดูแลการโฆษณาวัตถุอันตราย พร้อมแนวทางการตรวจประเมินสถานที่มีไว้ในครอบครองเพื่อใช้รับจ้างให้บริการวัตถุอันตราย ตลอดจนการสรุปแผนและแนวทางการปฏิบัติการบูรณาการเฝ้าระวังเชิงรุกด้านวัตถุอันตรายปีงบประมาณ พ.ศ. 2568 ให้เป็นมาตรฐานเดียวกันทั่วประเทศ

**รองเลขาธิการฯ อย.** กล่าวเพิ่มเติมว่า การประชุมครั้งนี้มีการแลกเปลี่ยนความรู้และประสบการณ์ร่วมกัน เพื่อนำไปพัฒนาการทำงานให้มีประสิทธิภาพมากยิ่งขึ้น อันจะนำไปสู่การยกระดับความปลอดภัยและคุ้มครองผู้บริโภคจากอันตรายของวัตถุอันตรายได้อย่างมีประสิทธิภาพ ทั้งนี้ อย. มุ่งมั่นที่จะพัฒนา  
และปรับปรุงการกำกับดูแลวัตถุอันตรายอย่างต่อเนื่อง เพื่อให้ประชาชนมีสุขภาพที่ดี ปลอดภัย เป็นมิตร  
ต่อสิ่งแวดล้อม และส่งเสริมการพัฒนาอุตสาหกรรมอย่างยั่งยืน

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

**วันที่เผยแพร่ข่าว 22 เมษายน 2568 ข่าวแจก 140 / ปีงบประมาณ พ.ศ. 2568**